Foto: Duško Jaramaz, Davor Javorović/Pixsell

NAKON što je Đuro Glogoški, po ne znamo koji put, izjavio da su mirovine braniteljima "smanjene od 2001. godine i do 40 posto", zatražili smo komentar ministra Matića te objašnjenje iz Ministarstva o smanjenju mirovina od 2001. do danas. Zanimalo nas je kome je i za koliko smanjena mirovina.

> Više od 10,000 Hrvata poručilo šatordžijama: Ne bojimo vas se

> Komentar Gorana Vojkovića: Hrvatska - antisocijalna, nehumana zemlja grabeži

Podsjećamo, izjava Glogoškog jučer iz Imotskog glasi: "Današnja vlast se sustavno pripremala za ovo što nam danas čine. Od 2001. smanjene su mirovine braniteljima i do 40 posto. Što će sutra obitelj branitelja kad on umre? Ostat će socijalni slučaj. To nećemo dozvoliti, za te stvari se borimo i želimo da oni budu osigurani."

Ministar Matić: Perfidna manipulacija braniteljima

"I ova izjava gospodina Glogoškog, kao i sve prethodne kako njegove, tako i izjave ostalih prvaka prosvjeda jedne braniteljske skupine pred Ministarstvom, najobičnija je dezinformacija i perfidna manipulacija braniteljima, ali i osjećajima koje građani ove države još uvijek čuvaju za branitelje. Sve vrijeme mandata komuniciram isključivo argumentima, činjenicama i istinom, ali drugoj strani je to jednostavno neprihvatljivo i utoliko smatram da je izlišno komentarima im davati javnu pozornost za kojom očigledno žude", stoji u odgovoru koji smo dobili od ministra Matića kada smo ga zatražili komentar na izjave vođa šatoraša.

Evo koliko su i kome smanjivane mirovine!



Odgovor na pitanje koliko su smanjivane mirovine od 2001. do danas, koji smo dobili od Ministarstva branitelja, prenosimo u cijelosti:

Tekst se nastavlja ispod oglasa

"Zakonom o dopunama zakona o mirovinskom osiguranju od 6. prosinca 2001. godine smanjene su mirovine korisnicima obiteljske mirovine (članovi obitelji smrtno stradalog hrvatskog branitelja) kojima je mirovina određena prema propisima koji su važili do 31. prosinca 1998. godine.



Smanjenje je bilo:

za 8% razlika od 2500,01 do 3000 kuna,

za 12 % razlika 3000,01 do 4000 kuna,

za 16% razlika 4000,01 do 5000 kuna,

za 20% razlika 5000,00 na dalje.



Zakonom o smanjenju mirovina određenim, odnosno ostvarenim prema posebnim propisima o mirovinskom osiguranju od 2. lipnja 2010. godine smanjene su mirovine hrvatskih branitelja iz Domovinskog rata i članova njihovih obitelji koje se ostvaruju i određuju prema Zakonu o pravima hrvatskih branitelja iz Domovinskog rata i članova njihovih obitelji. Smanjenje mirovina iznosilo je 10%, pri čemu nisu smanjivane mirovine do 3.500 kuna te mirovine hrvatskih ratnih vojnih invalida iz Domovinskog rata i ratnih vojnih invalida s oštećenjem organizma od 100%.



Zakonom o izmjeni i dopuni zakona o smanjenju mirovina određenim, odnosno ostvarenim prema posebnim propisima o mirovinskom osiguranju od 18. prosinca 2013. godine smanjene su mirovine hrvatskih branitelja iz Domovinskog rata i članova njihovih obitelji koje se ostvaruju i određuju prema Zakonu o pravima hrvatskih branitelja iz Domovinskog rata i članova njihovih obitelji. Smanjenje je iznosilo 10% i pri tome svota mirovine nakon smanjenja ne može iznositi manje od 5.000 kuna. (dakle, ako je netko imao 5100 kn, mirovina mu nije smanjena 10 posto već za 100 kuna, op.a.)



Nisu smanjivane mirovine do 5.000 kuna, mirovine hrvatskih ratnih vojnih invalida iz Domovinskog rata i ratnih vojnih invalida s oštećenjem organizma od 100%, obiteljske mirovine djece smrtno stradalih hrvatskih branitelja iz Domovinskog rata bez oba roditelja, obiteljske mirovine djece smrtno stradalih hrvatskih branitelja iz Domovinskog rata te obiteljske mirovine udovica koje su su korisnice tih mirovina s djecom smrtno stradalih hrvatskih branitelja."

Glogoškom mirovina narasla 4 tisuće kuna!

Posljednje pitanje koje smo postavili Ministarstvu branitelja bilo je koliko je Đuri Glogoškom smanjena mirovina od 2001. godine do danas?



"Gospodin Đuro Glogoški je prema evidencijama Ministarstva branitelja za 12. mjesec 2001. godine primio mirovinu u svoti od 8.337,74 kune, dok je za 12. mjesec 2014. godine primio mirovinu u svoti od 12.452,44 kune", stoji u odgovoru.

Podsjetimo, Đuro Glogoški i njegova supruga iz državnog proračuna mjesečno dobivaju 24,816.02 kune: mirovina 12.400 kuna, zatim invalidnina oko 3800 kn, poseban dodatak oko 1100 kn, naknada za tuđu njegu i pomoć oko 3800 kuna, njegova supruga dobiva još oko 3800 kuna mjesečno plus socijalno i mirovinsko.